Полицията задържа 52-годишен мъж от Стражица, участвал в извършването на серия телефонни измами в Габрово и в Севлиево.

Криминалисти влезли в дирите му, докато работели по разкриването на две телефонни измами, извършени на 17 януари в Габрово.

Тогава по сценария „оказване на съдействие при провеждане на полицейска акция“, две жени хвърлили спестяванията си от терасите на домовете си.

Едната била ощетена с 650 евро, 50 лв. и златен пръстен, а другата с 500 лв. В хода на предприетите действия по разследване на престъпленията било установено, че лицето, което взело пликовете с парите, е 52-годишен мъж от Стражица, осъждан за измами.

Криминалистите установили, че мъжът участвал в още 4 измами в Габрово и една в Севлиево, извършени през периода 17-30 януари.

По познатата схема за оказване на съдействие при полицейска операция, 56-годишен габровец бил ощетен със 7 300 лв., а три възрастни жени от Габрово съответно с 600 лв. и златен синджир, с 2850 лв. и с 4250 лв.

От 81-годишна жена от Севлиево пък мъжът получил 640 лв. и златни накити. Част от парите и накитите били намерени и иззети. По случаите са образувани досъдебни производства.

Мъжът е задържан първоначално с полицейска мярка за срок до 24 часа, а след това с постановление на прокуратурата – за срок до 72 часа. Работата по цялостното изясняване и документиране на престъпната му дейност продължава.

Следете ни и във Фейсбук на:

http://www.facebook.com/#!/pages/Gabrovonewsbg/140586109338730